SK Úradný vestník Európskej únie C 313/22

Oznámenie o začatí antisubvenčného konania týkajúceho sa dovozu rafinovanej kyseliny tereftalovej a jej solí s pôvodom v Thajsku

2009/C 313/09

Podľa článku 10 nariadenia Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1), bol Európskej komisii (ďalej len „Komisia“) predložený podnet, v ktorom sa uvádza, že dovoz rafinovanej kyseliny tereftalovej a jej solí s pôvodom v Thajsku (ďalej len „príslušná krajina“) je subvencovaný, a tým spôsobuje značnú ujmu výrobnému odvetviu Spoločenstva.

1. Podnet

Podnet bol podaný 13. novembra 2009 spoločnosťami BP Aromatics Limited NV a CEPSA Quimica S.A. (ďalej len „navrhovatelia“), ktorých výroba predstavuje podstatnú časť, v tomto prípade viac ako 50 %, celkovej výroby rafinovanej kyseliny tereftalovej a jej solí v Spoločenstve.

2. Výrobok, ktorý je predmetom prešetrovania

Výrobkom, ktorý je predmetom prešetrovania, je kyselina tereftalová a jej soli s čistotou 99,5 hmotnostných % alebo viac (ďalej len „výrobok, ktorý je predmetom prešetrovania“).

3. Tvrdenie o subvencovaní

Výrobkom, ktorý je údajne subvencovaný, je výrobok, ktorý je predmetom prešetrovania, s pôvodom v Thajsku v súčasnosti zaradený pod kód KN ex 2917 36 00. Tento kód KN sa uvádza len pre informáciu.

Tvrdí sa, že výrobcovia výrobku, ktorý je predmetom prešetrovania, s pôvodom v Thajsku sú zvýhodňovaní vďaka viacerým subvenciám, ktoré poskytuje thajská vláda. Subvencie spočívajú okrem iného v režimoch zvýhodňujúcich výrobné odvetvia nachádzajúce sa v osobitných priemyselných oblastiach, ktoré požívajú výhody poskytované thajským úradom pre investície na projekty v rámci zóny 3 na podporu investícií. Toto zvýhodnenie okrem iného zahŕňa oslobodenie od cla na dovoz strojných zariadení, oslobodenie od dane z príjmov právnických osôb alebo jej zníženie, dvojitý odpočet nákladov na dopravu, elektrinu a vodu zo zdaniteľného príjmu a oslobodenie od cla na dovoz surovín používaných pri výrobe na vývoz.

Tvrdí sa, že uvedené režimy predstavujú subvencie, keďže zahŕňajú finančný príspevok thajskej vlády a zvýhodňujú prijímateľov, t. j. vyvážajúcich výrobcov výrobku, ktorý je predmetom prešetrovania. Údajne sú vyhradené len pre subjekty sídliace v osobitných priemyselných zónach, a teda sú špecifické a vyrovnateľné.

4. Tvrdenie o ujme

Navrhovatelia poskytli dôkazy, podľa ktorých sa dovoz výrobku, ktorý je predmetom prešetrovania, z Thajska celkovo zvýšil v absolútnom vyjadrení a z hľadiska podielu na trhu.

Prima facie dôkazy poskytnuté navrhovateľmi preukazujú, že objem a ceny dovážaného výrobku, ktorý je predmetom prešetrovania, majú, okrem iných dôsledkov, negatívny vplyv na úroveň cien účtovaných výrobným odvetvím Spoločenstva, čo má za následok značné negatívne účinky na celkovú výkonnosť, finančnú situáciu a zamestnanosť vo výrobnom odvetví Spoločenstva.

5. Postup

Komisia po porade s poradným výborom stanovila, že podnet bol predložený výrobným odvetvím Spoločenstva alebo v jeho mene a že existujú dostatočné dôkazy na začatie konania, a týmto začína prešetrovanie v súlade s článkom 10 základného nariadenia.

Na základe prešetrovania sa stanoví, či je výrobok, ktorý je predmetom prešetrovania, s pôvodom v príslušnej krajine subvencovaný a či toto subvencovanie spôsobuje ujmu výrobnému odvetviu Spoločenstva. Ak to tieto závery potvrdia, prešetrovaním sa bude zisťovať, či je uloženie opatrení v záujme Spoločenstva.

5.1. Postup stanovenia subvencovania

Účasť vyvážajúcich výrobcov (2) výrobku, ktorý je predmetom prešetrovania, z príslušnej krajiny na prešetrovaní Komisiou je vítaná.

5.1.1. Prešetrovanie vyvážajúcich výrobcov

Komisia v záujme získania informácií, ktoré považuje za potrebné na prešetrovanie v súvislosti s vyvážajúcimi výrobcami v Thajsku, zašle dotazníky známym vyvážajúcim výrobcom v príslušnej krajine, všetkým známym združeniam vyvážajúcich výrobcov a orgánom vyvážajúcej krajiny. Všetci vyvážajúci výrobcovia a združenia vyvážajúcich výrobcov sa vyzývajú, aby sa na účely prihlásenia a vyžiadania dotazníkov bezodkladne obrátili na Komisiu faxom alebo elektronickou poštou, najneskôr však do 15 dní od uverejnenia tohto oznámenia v Úradnom vestníku Európskej únie, ak nie je uvedené inak.

Vyvážajúci výrobcovia musia predložiť vyplnený dotazník do 37 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak.

5.1.2. Prešetrovanie neprepojených dovozcov (3)

Vzhľadom na možný veľký počet neprepojených dovozcov, ktorých sa toto konanie týka, a s cieľom ukončiť prešetrovanie v rámci predpísanej lehoty Komisia môže obmedziť počet prešetrovaných neprepojených dovozcov na primeraný počet výberom vzorky. Výber vzorky sa vykoná v súlade s článkom 27 základného nariadenia.

Aby mohla Komisia rozhodnúť, či je výber vzorky potrebný, a v kladnom prípade k nemu pristúpiť, všetci neprepojení dovozcovia alebo zástupcovia konajúci v ich mene sa týmto vyzývajú, aby sa Komisii prihlásili. Tieto strany by tak mali urobiť v lehote 15 dní od uverejnenia tohto oznámenia v Úradnom vestníku Európskej únie, pokiaľ nie je uvedené inak, a poskytnúť Komisii nasledujúce údaje o ich spoločnosti alebo spoločnostiach:

názov, adresu, e-mailovú adresu, telefónne a faxové číslo a kontaktnú osobu,

presný opis činností spoločnosti vo vzťahu k výrobku, ktorý je predmetom prešetrovania,

objem a hodnotu dovozu výrobku, ktorý je predmetom prešetrovania, s pôvodom v Thajsku na trh Európskej únie (ďalej len „EÚ“) a jeho ďalšieho predaja na trhu EÚ v období od 1. decembra 2008 do 30. novembra 2009, pričom objem je vyjadrený v tonách a hodnota v eurách,

názvy a presný opis činností všetkých prepojených spoločností (4), ktoré sú zapojené do výroby a/alebo predaja výrobku, ktorý je predmetom prešetrovania,

akékoľvek ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s návštevou jej priestorov s cieľom overiť uvedené údaje (ďalej len „overovanie na mieste“). Ak spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje pri prešetrovaní. Zistenia Komisie týkajúce sa nespolupracujúcich dovozcov sa zakladajú na dostupných skutočnostiach a výsledok môže byť pre takúto stranu menej priaznivý ako v prípade, ak by bola spolupracovala.

S cieľom získať informácie, ktoré pokladá za nevyhnutné pri výbere vzorky neprepojených dovozcov, Komisia môže taktiež kontaktovať všetky známe združenia dovozcov.

Všetky zainteresované strany, ktoré by radi predložili iné príslušné informácie týkajúce sa výberu vzorky, okrem už uvedených požadovaných informácií, musia tak urobiť do 21 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak.

Ak je výber vzorky potrebný, dovozcovia môžu byť vybraní na základe najväčšieho reprezentatívneho objemu predaja v rámci EÚ, ktorý možno v rámci dostupného času primerane preskúmať. Všetkým známym neprepojeným dovozcom a združeniam dovozcov Komisia oznámi spoločnosti, ktoré boli vybrané do vzorky.

Komisia v záujme získania informácií, ktoré považuje za potrebné na účely prešetrovania, zašle dotazníky neprepojeným dovozcom a všetkým známym združeniam dovozcov. Strany musia predložiť vyplnený dotazník do 37 dní odo dňa oznámenia výberu vzorky, pokiaľ nie je uvedené inak. Vyplnený dotazník bude okrem oného obsahovať údaje o štruktúre ich spoločnosti(-í), činnostiach spoločnosti(-í) vo vzťahu k výrobku, ktorý je predmetom prešetrovania, a o predaji výrobku, ktorý je predmetom prešetrovania.

5.2. Postup stanovenia ujmy

Ujmou sa rozumie značná ujma spôsobená výrobnému odvetviu Spoločenstva alebo hrozba značnej ujmy tomuto výrobnému odvetviu alebo značná prekážka v založení tohto typu výrobného odvetvia. Stanovenie ujmy je založené na nesporných dôkazoch a zahŕňa objektívne stanovenie objemu subvencovaného dovozu, jeho účinkov na ceny v dovážajúcej krajine a následný vplyv takéhoto dovozu na výrobné odvetvie Spoločenstva. Aby bolo možné určiť, či výrobné odvetvie Spoločenstva utrpelo značnú ujmu, výrobcovia výrobku, ktorý je predmetom prešetrovania, zo Spoločenstva sa vyzývajú na účasť na prešetrovaní Komisie.

5.2.1. Prešetrovanie výrobcov zo Spoločenstva

Vzhľadom na možný veľký počet výrobcov zo Spoločenstva, ktorých sa toto konanie týka, a s cieľom ukončiť prešetrovanie v rámci predpísanej lehoty, Komisia môže obmedziť počet prešetrovaných výrobcov zo Spoločenstva na primeraný počet výberom vzorky. Výber vzorky sa vykoná v súlade s článkom 27 základného nariadenia.

Aby mohla Komisia rozhodnúť, či je výber vzorky potrebný, a v kladnom prípade k nemu pristúpiť, všetci výrobcovia zo Spoločenstva alebo zástupcovia konajúci v ich mene sa týmto vyzývajú, aby sa Komisii prihlásili. Tieto strany by tak mali urobiť v lehote 15 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak, a poskytnúť Komisii nasledujúce údaje o ich spoločnosti alebo spoločnostiach:

názov, adresu, e-mailovú adresu, telefónne a faxové číslo a kontaktnú osobu,

presný opis činností spoločnosti na celom svete vo vzťahu k výrobku, ktorý je predmetom prešetrovania,

hodnotu predaja výrobku, ktorý je predmetom prešetrovania, na trhu EÚ v období od 1. decembra 2008 do 30. novembra 2009 vyjadrenú v eurách,

objem predaja výrobku, ktorý je predmetom prešetrovania, na trhu EÚ v období od 1. decembra 2008 do 30. novembra 2009 vyjadrený tonách,

objem výroby výrobku, ktorý je predmetom prešetrovania, v období od 1. decembra 2008 do 30. novembra 2009 vyjadrený v tonách,

v prípade potreby objem dovozu výrobku, ktorý je predmetom prešetrovania, vyrobeného v príslušnej krajine do EÚ v období od 1. decembra 2008 do 30. novembra 2009 vyjadrený v tonách,

názvy a presný opis činností všetkých prepojených spoločností (5), ktoré sú zapojené do výroby a/alebo predaja výrobku, ktorý je predmetom prešetrovania (vyrobeného v Európskej únii alebo v príslušnej krajine),

akékoľvek ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s návštevou jej priestorov s cieľom overiť uvedené údaje (ďalej len „overovanie na mieste“). Ak spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje pri prešetrovaní. Zistenia Komisie týkajúce sa nespolupracujúcich výrobcov zo Spoločenstva sa zakladajú na dostupných skutočnostiach a výsledok môže byť pre takúto stranu menej priaznivý ako v prípade, ak by bola spolupracovala.

Komisia s cieľom získať informácie, ktoré považuje za nevyhnutné na výber vzorky výrobcov zo Spoločenstva, môže osloviť všetky známe združenia výrobcov zo Spoločenstva.

Všetky zainteresované strany, ktoré by radi predložili iné príslušné informácie týkajúce sa výberu vzorky, okrem už uvedených požadovaných informácií, musia tak urobiť do 21 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak.

Ak je výber vzorky potrebný, výrobcovia zo Spoločenstva môžu byť vybraní na základe najväčšieho reprezentatívneho objemu predaja v rámci Európskej únie, ktorý možno v rámci dostupného času primerane preskúmať. Všetkým známym výrobcom zo Spoločenstva a združeniam výrobcov zo Spoločenstva Komisia oznámi spoločnosti, ktoré boli vybrané do vzorky.

Komisia v záujme získania informácií, ktoré považuje za potrebné na účely prešetrovania, zašle dotazníky výrobcom zo Spoločenstva zaradeným do vzorky a všetkým známym združeniam výrobcov zo Spoločenstva. Strany musia predložiť vyplnený dotazník do 37 dní odo dňa oznámenia výberu vzorky, pokiaľ nie je uvedené inak. Vyplnený dotazník bude okrem iného obsahovať údaje o štruktúre ich spoločnosti(-í), finančnej situácii spoločnosti(-í), činnostiach spoločnosti(-í) vo vzťahu k výrobku, ktorý je predmetom prešetrovania a o nákladoch výroby a predaji výrobku, ktorý je predmetom prešetrovania.

5.3. Postup posúdenia záujmu Spoločenstva

Ak sa týmto potvrdí subvencovanie a spôsobená ujma, prijme sa rozhodnutie, či prijatie vyrovnávacích opatrení nebude v rozpore so záujmom Spoločenstva podľa článku 31 základného nariadenia. Výrobcovia zo Spoločenstva, dovozcovia a ich zastupujúce združenia, zástupcovia užívateľov a organizácie zastupujúce spotrebiteľov sa vyzývajú, aby sa prihlásili do 15 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak. Na to, aby sa mohli organizácie zastupujúce spotrebiteľov zúčastniť na prešetrovaní, musia v rámci rovnakej lehoty preukázať objektívnu súvislosť medzi ich činnosťami a výrobkom, ktorý je predmetom prešetrovania.

Strany, ktoré sa prihlásia v rámci uvedenej lehoty, môžu do 37 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak, poskytnúť Komisii informácie o tom, či uloženie opatrení je v záujme Spoločenstva. Tieto informácie môžu byť poskytnuté v ľubovoľnej forme alebo vyplnením Komisiou vypracovaného dotazníka. V každom prípade informácie predložené podľa článku 31 sa zohľadnia len vtedy, ak budú v čase ich predloženia podložené konkrétnymi dôkazmi.

5.4. Iné písomné podania

V súlade s ustanoveniami tohto oznámenia sa všetky zainteresované strany týmto vyzývajú, aby zverejnili svoje stanoviská, predložili údaje a poskytli podporné dôkazy. Pokiaľ nie je uvedené inak, tieto údaje a podporné dôkazy by mala Komisia dostať do 37 dní odo dňa uverejnenia tohto oznámenia v Úradnom vestníku Európskej únie.

5.5. Možnosť vypočutia útvarmi Komisie vykonávajúcimi prešetrovanie

Všetky zainteresované strany môžu požadovať, aby boli vypočuté útvarmi Komisie vykonávajúcimi prešetrovanie. Akákoľvek žiadosť o vypočutie by mala byť písomná a odôvodnená. Žiadosť o vypočutie vo veciach týkajúcich sa začiatočnej fázy prešetrovania musí byť predložená do 15 dní odo dňa uverejnenia tohto oznámenia v Úradnom vestníku Európskej únie. Následná žiadosť o vypočutie by mala byť predložená v rámci osobitnej lehoty stanovenej Komisiou v jej komunikácii so stranami.

5.6. Postup predkladania písomných podaní a zasielania vyplnených dotazníkov a korešpondencie

Všetky podania, vrátane informácií poskytovaných na účely výberu vzorky, vyplnené dotazníky a ich aktualizácie predkladané zainteresovanými stranami musia byť vyhotovené písomne v papierovej a elektronickej forme, a musia zahŕňať názov, adresu, e-mailovú adresu, telefónne a faxové číslo zainteresovanej strany. Ak zainteresovaná strana nemôže z technických dôvodov predkladať svoje podania a žiadosti v elektronickej forme, musí o tom bezodkladne informovať Komisiu.

Všetky písomné podania vrátane údajov požadovaných v tomto oznámení, vyplnených dotazníkov a korešpondencie, ktoré zúčastnené strany poskytujú ako dôverné, sa označujú ako „Limited (6)“.

Od zainteresovaných strán, ktoré poskytujú informácie označené ako „Limited“, sa vyžaduje, aby predložili súhrn týchto informácií, ktorý nemá dôverný charakter, podľa článku 29 ods. 2 základného nariadenia, a ktorý bude označený ako „For inspection by interested parties“. Tento súhrn by mal byť dostatočne podrobný, aby umožňoval primerané pochopenie podstaty predložených dôverných informácií. Ak zainteresovaná strana poskytujúca dôverné informácie nepredloží súhrn, ktorý nemá dôverný charakter, v požadovanej forme a kvalite, nemusí sa na takéto dôverné informácie prihliadať.

Adresa Komisie na účely korešpondencie:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGIË Fax +32 22956505

6. Nespolupráca

V prípadoch, ak ktorákoľvek zo zainteresovaných strán odmietne sprístupniť potrebné informácie alebo ich neposkytne v príslušnej lehote, alebo významnou mierou bráni v prešetrovaní, môžu sa v súlade s článkom 28 základného nariadenia vypracovať dočasné alebo konečné zistenia, či už pozitívne alebo negatívne, na základe dostupných skutočností.

Ak sa zistí, že ktorákoľvek strana poskytla nesprávne alebo zavádzajúce informácie, tieto informácie sa nemusia zohľadniť a môžu sa použiť len dostupné skutočnosti.

Ak niektorá zo zainteresovaných strán nespolupracuje alebo spolupracuje iba čiastočne a zistenia sú preto založené na dostupných skutočnostiach podľa článku 28 základného nariadenia, pre túto stranu môže byť výsledok menej priaznivý ako v prípade, ak by bola spolupracovala.

7. Úradník pre vypočutie

Zainteresované strany sa môžu obrátiť na úradníka pre vypočutie z GR pre obchod. Úradník pre vypočutie je kontaktnou osobou medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie preskúmava žiadosti o nahliadnutie do spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať ústne konanie s jednotlivou zainteresovanou stranou a napomáhať plné uplatnenie práva zainteresovaných strán na obhajobu.

Žiadosť o vypočutie úradníkom pre vypočutie by mala byť písomná a odôvodnená. Žiadosť o vypočutie vo veciach týkajúcich sa začiatočnej fázy prešetrovania musí byť predložená do 15 dní odo dňa uverejnenia tohto oznámenia v Úradnom vestníku Európskej únie. Následná žiadosť o vypočutie by mala byť predložená v rámci osobitnej lehoty stanovenej Komisiou v jej komunikácii so stranami.

Úradník pre vypočutie tiež poskytne príležitosti na vypočutie, na ktorom sa zúčastnia strany, a na ktorom bude možné predniesť rôzne názory a protiargumenty na otázky týkajúce sa, okrem iného, subvencovania, ujmy, príčinnej súvislosti a záujmu Spoločenstva. Takéto vypočutie by sa spravidla malo konať najneskôr do konca štvrtého týždňa po zverejnení dočasných zistení.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na portáli GR pre obchod: (http://ec.europa.eu/trade/issues/respectrules/ho/index_en.htm).

8. Harmonogram prešetrovania

Podľa článku 11 ods. 9 základného nariadenia sa prešetrovanie ukončí do 13 mesiacov odo dňa uverejnenia tohto oznámenia v Úradnom vestníku Európskej únie. V súlade s článkom 12 ods. 1 základného nariadenia možno uložiť dočasné opatrenia najneskôr do 9 mesiacov od uverejnenia tohto oznámenia v Úradnom vestníku Európskej únie.

9. Spracovanie osobných údajov

So všetkými osobnými údajmi získanými počas prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (7).

(1) Ú. v. EÚ L 188, 18.7.2009, s. 93.

(2) Vyvážajúci výrobca je akákoľvek spoločnosť z príslušnej krajiny, ktorá vyrába a vyváža výrobok, ktorý je predmetom prešetrovania, na trh Európskej únie priamo alebo prostredníctvom tretej strany vrátane akýchkoľvek s ňou prepojených spoločností, ktoré sú zapojené do výroby, predaja na domácom trhu alebo vývozu príslušného výrobku. Nevyrábajúci vývozcovia nemajú za normálnych okolností nárok na individuálnu colnú sadzbu.

(3) Iba dovozcovia neprepojení s vyvážajúcimi výrobcami môžu byť vybraní do vzorky. Dovozcovia, ktorí sú prepojení s vyvážajúcimi výrobcami, musia vyplniť prílohu 1 k dotazníku určenému vyvážajúcim výrobcom. Vymedzenie pojmu prepojenej strany sa nachádza v poznámke pod čiarou č. 4.

(4) V súlade s článkom 143 nariadenia Komisie (EHS) č. 2454/93 týkajúceho sa vykonávania Colného kódexu Spoločenstva, sa osoby považujú za prepojené len vtedy, ak: a) jedna z nich je predstaviteľom alebo riaditeľom podniku druhej osoby alebo naopak; b) sú právne uznanými spoločníkmi; c) sú zamestnávateľom a zamestnancom; d) akákoľvek osoba vlastní, kontroluje alebo má priamo alebo nepriamo v držbe 5 % alebo viac hodnoty akcií alebo podielov s hlasovacím právom jednej aj druhej osoby; e) jedna z nich priamo alebo nepriamo kontroluje druhú osobu; f) obe priamo alebo nepriamo kontroluje tretia osoba; g) obe spoločne priamo alebo nepriamo kontrolujú tretiu osobu; alebo h) sú členmi jednej rodiny. Osoby sa považujú za členov jednej rodiny, ak sú voči sebe v tomto vzťahu: i) manžel a manželka, ii) rodič a dieťa, iii) brat a sestra (vlastní aj nevlastní súrodenci), iv) starý rodič a vnuk, v) strýko alebo teta a synovec alebo neter, vi) svokor a svokra a zať a nevesta, vii) švagor a švagriná. (Ú. v. ES L 253, 11.10.1993, s. 1). V tomto kontexte „osoba“ znamená akúkoľvek fyzickú alebo právnickú osobu.

(5) Pozri poznámku pod čiarou č. 4.

(6) Takýto dokument je dôverný podľa článku 29 základného nariadenia a článku 12 Dohody Svetovej obchodnej organizácie (WTO) o subvenciách a vyrovnávacích opatreniach. Je to takisto dokument chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(7) Ú. v. ES L 8, 12.1.2001, s. 1.